- Hindi News
- National
- पैसे कमाना चाहता था, मित्रता की आड़ में लिफ्ट लेकर साथी की मदद से गला घोंटकर हत्या की थी
पैसे कमाना चाहता था, मित्रता की आड़ में लिफ्ट लेकर साथी की मदद से गला घोंटकर हत्या की थी
मथुरारोड स्थित स्टील अथॉरिटी ऑफ इंडिया लिमिटेड (सेल) के स्टॉक यार्ड से 25 लाख रुपए के लोहे के गार्डर और शीट लेकर नोएडा जा रहे ट्राला चालक अंगद की अपहरण के बाद हत्या किए जाने की गुत्थी को क्राइम ब्रांच बीपीटीपी की टीम ने सुलझा लिया है। इस हत्याकांड में शामिल दो बदमाशों को पुलिस ने गिरफ्तार कर लिया है।
एक आरोपी पहले ड्राइवरी करता था और अंगद से मित्रता थी। मित्रता की आड़ में लिफ्ट लेकर उसने अपने अन्य साथी की मदद से उसकी गला घोंटकर हत्या कर दी थी। हत्या के बाद शव को बहादुरगढ़ में सड़क किनारे झाड़ियों में फेंक दिया था। दोनों अमीर होना चाहते थे। इसलिए उन्होंने यह अपराध किया। बल्लभगढ़ में रहने वाले हरीश कुमार ने पुलिस को 24 मार्च को शिकायत दी थी कि वह ट्रांसपोर्टर हैं। उनके पास एक ट्राला है। उन्होंने अपने ट्राले पर यूपी के देवरिया निवासी 25 वर्षीय अंगद को ड्राइवर और बुलंदशहर के शेखर को क्लीनर रखा था। 22 फरवरी 2017 की शाम ट्राला सेल के मथुरा रोड स्थित स्टॉक यार्ड से 25 लाख रुपए कीमत के लोहे के गार्डर और शीट लेकर नोएडा के सूरजपुर के लिए रवाना हुआ था। स्टील यार्ड के निकट एक पेट्रोल पंप से डीजल भरवाने के बाद अंगद जैसे ही थोड़ा आगे चला तो रास्ते में उसे उसके दो दोस्त मिले। अंगद ने इन दोनों को ट्राले में बैठा लिया। अंगद ने शेखर को बताया कि इनके नाम सूरज और सुनील है। दोनों उसके दोस्त हैं। थोड़ा आगे चलकर सुनील और सूरज ने अंगद की गला घोंटकर हत्या कर दी। शव को केबिन में पटक दिया और शेखर को बांधकर नीचे गिरा लिया। ये लोग ट्राले को पहले बहादुरगढ़ ले गए। वहां ट्राला छोड़ दिया और कुछ माल ट्राले से उतार लिया। दोनों ने शेखर को धमकी देकर छोड़ दिया। शेखर ने 23 फरवरी को यह बात फरीदाबाद आकर अपने मालिक को बताई। इसके बाद पुलिस ने केस दर्ज कर लिया था। मामले की जांच बीपीटीपी क्राइम ब्रांच को सौंपी गई थी। उसने सोमवार को सूरज और सुनील को बहादुरगढ़ से गिरफ्तार कर लिया। दोनों खरखौदा के रहने वाले हैं। सुनील पहले ड्राइवरी करता था और अंगद से दोस्ती थी। इन्हें पुलिस रिमांड पर ले लिया गया है। क्राइम ब्रांच प्रभारी कुलदीप दहिया के मुताबिक लूटे गए माल की बरामदगी मंगलवार शाम तक हो जाएगी।
tgl_Latn sot_Latn hin_Deva hin_Deva hin_Deva hin_Deva